Lady Gaga

**Stefani Joanne Angelina Germanotta** (s. 28. maaliskuuta 1986 New York, New York) eli **Lady Gaga** on yhdysvaltalainen laulaja, lauluntekijä ja näyttelijä. Hänen inspiraationaan ovat olleet glam-rokkarit, kuten David Bowie ja Queen, sekä 1980-luvun poplaulajat, kuten Madonna ja Michael Jackson.

Lady Gaga julkaisi vuonna 2008 esikoisalbuminsa *[[The Fame]]*, jolta julkaistiin kaksi kansainvälistä menestyssingleä, ”Just Dance” ja ”Poker Face”. Menestyneen albumin ja kiertueen jälkeen artisti julkaisi marraskuussa 2009 EP-levyn *[[The Fame Monster]]*, jolta julkaistiin niin ikään suurta suosiota saaneet singlet ”Bad Romance”, ”Telephone” ja ”Alejandro”. Gagan toinen studioalbumi *[[Born This Way]]* julkaistiin toukokuussa 2011. Albumin ensisingle oli ”Born This Way”. Albumi sijoittui kaikkien suurten musiikkimarkkinoiden listakärkeen. Gagan kolmas studioalbumi, *[[Artpop]]*, julkaistiin loppuvuodesta 2013. 

Syyskuussa 2014 julkaistiin Gagan ja Tony Bennettin yhteinen jazz-albumi *[[Cheek to Cheek]]*. Vuonna 2016 lokakuussa Lady Gaga julkaisi viidennen studioalbuminsa *[[Joanne (albumi)|Joannen]]*. Vuonna 2017 hän esiintyi Super Bowlin puoliajalla, ja vuonna 2018 ensi-iltansa saaneessa elokuvassa *[[A Star Is Born (vuoden 2018 elokuva)|A Star Is Born]]* hän debytoi elokuvapääroolinsa. Vuonna 2019 Gaga julkisti oman meikkibrändinsä nimeltään Haus Labs. Vuonna 2020 ilmestyi albumi *[[Chromatica]]*. Yhteistyö Tony Bennettin kanssa jatkui albumilla *[[Love for Sale (Tony Bennettin & Lady Gagan albumi)|Love for Sale]]* (2021). Uusin albumi *[[Mayhem (albumi)|Mayhem]]* ilmestyi vuonna 2025.

Lady Gaga on myynyt maailmanlaajuisesti noin 124 miljoonaa albumia ja on yksi maailman historian myydyimmistä artisteista. Gaga on saavuttanut uransa aikana lukuisia palkintoja, joista merkittävimpinä Oscar-palkinto, kolmetoista Grammy-palkintoa, viisi World Music Awardia, kahdeksan MTV Europe Music Awardia ja 18 MTV Video Music Awardia. Keväällä 2010 Gagasta kerrottiin tulleen ensimmäinen artisti, jonka videoita on katsottu internetissä yli miljardi kertaa. Lady Gaga oli vuoden 2011 Guinnessin ennätysten kirjan mukaan internetin hakukoneiden etsityin nainen ja hän on ensimmäinen artisti, jonka kuusi ensimmäistä singleä ovat nousseet Yhdysvalloissa Billboardin Mainstream Top 40 -listan kärkeen. *[[Time]]*-lehti listasi Gagan vuoden 2010 maailman sadan vaikutusvaltaisimman ihmisen Time 100 -listalle. *[[Forbes]]* niin ikään sijoitti hänet neljänneksi maailman vaikutusvaltaisimpien julkisuuden henkilöiden listallaan vuonna 2010 ja ykköseksi vuonna 2011 ja seitsemänneksi maailman vaikutusvaltaisimpien naisten listallaan vuonna 2011.

## Nuoruus

Stefani Germanotta syntyi New Yorkissa Joseph Germanottalle ja hänen vaimolleen Cynthialle, joka varttui Ohion Glendalessa. Germanottalla on italialaisia sukujuuria. Hän kasvoi New Yorkissa ja kävi samaa katolilaista tyttökoulua kuin Paris Hilton. Germanottan musiikilliset kyvyt huomattiin varhain. Hän aloitti pianonsoiton jo nelivuotiaana ja esiintyi 14-vuotiaasta lähtien New Yorkin amatööri-illoissa. Hänellä on voimakas dramaattisen sopraanon ääni.

Stefani Germanotta oli Christina Aguileran laulunopettajan opissa, kunnes sai 17-vuotiaana erikoisluvan opiskella musiikkia New Yorkin yliopiston Tisch School of the Artsissa. Myöhemmin hän keskeytti sen tavoitellakseen levytyssopimusta. 20-vuotiaana Germanotta aloitti laulunkirjoittajan työt Interscope Recordsilla. Hän teki lauluja Fergielle, New Kids on the Blockille, Pussycat Dollsille ja Britney Spearsille. Samoihin aikoihin hän esiintyi New Yorkin Lower East Siden klubeilla burleskinäytöksissä. Myös huumeet kuuluivat tuolloin hänen elämäänsä. Germanottan mukaan räväkät burleskiesitykset olivat hänen isälleen niin vaikeita hyväksyä, ettei tämä voinut sellaisen nähtyään edes katsoa häntä muutamaan kuukauteen. Toisaalta isä sai hänet lopettamaan huumeiden käytön. Elokuussa 2010 Lady Gaga paljasti kuitenkin käyttävänsä edelleen satunnaisesti kokaiinia.

Germanotta sai taiteilijanimensä Queen-yhtyeen kappaleesta ”Radio Ga Ga”, jota musiikkituottaja Rob Fusari käytti häneen viitatessaan. Fusari auttoi Gagaa myös kirjoittamaan ensimmäisiä kappaleita, kuten ”Disco Heaven”, ”Dirty Ice Cream” ja ”Beautiful, Dirty, Rich”. Lady Gaga kirjoitti kappaleen ”Speechless” isälleen, jotta tämä menisi elintärkeään sydänleikkaukseen..

## Ura

### 2005–2007: Uran alkuvaiheet

Lady Gaga perusti vuonna 2005 yhtyeen nimeltään Stefani Germanotta Band (SGBand) muutamien newyorkilaisten ystäviensä kanssa. He soittivat esimerkiksi Led Zeppelinin kappaleita. He myös tekivät ja myivät *Red and Blue* -nimistä äänitettä esiintymisiensä yhteydessä. Heillä oli pieni joukko faneja.

Vuonna 2007 Lady Gaga esiintyi DJ ja go-go-tanssija Lady Starlightin kanssa New Yorkin Lower East Sidella. Elokuussa kaksikon paljastava *Lady GaGa and the Starlight* -revyy ei juuri innostanut vähälukuista yleisöä Lollapalooza-festivaaleilla. Kriitikot kommentoivat esitystä lyttäävästi. Marraskuussa 2007 levymerkki Streamline (Interscope Recordsin osaomistusyhtiö) lanseerattiin viiden artistin voimin. Lady Gaga oli näistä yksi. Pian rap-artisti Akon kiinnostui hänestä ja esitti Interscopen Jimmy Iovinelle, että Gagalle solmittaisiin levytyssopimus Akonin omistamaan levy-yhtiöön Kon Live Distributioniin.

### 2008–2011: The Fame ja The Fame Monster

Vuoden 2008 alussa Lady Gaga alkoi työstää Los Angelesissa esikoisalbumiaan *The Fame*. Sen ensimmäinen single oli ”Just Dance”, joka ylsi listaykköseksi viidessä maassa. Myös ”Poker Face” -kappaleesta tuli menestys. *The Fame* ylsi listaykköseksi kuudessa maassa. Suomessa korkein sija albumilistalla oli kolmas.¨

”Just Dance” oli ehdolla parhaimmaksi dance-kappaleeksi vuoden 2009 Grammy Awardsissa.

Vuoden 2009 alkupuoliskolla Lady Gaga oli 21 konsertin pituisella The Fame Ball Tour -kiertueella, jolla hän kiersi Yhdysvaltoja ja Kanadaa. Suuren kysynnän vuoksi hän päätti jatkaa kiertuettaan muun muassa Australiassa, Euroopassa, Aasiassa ja lopuksi jälleen Yhdysvalloissa. Konsertteja kertyi yhteensä 69. Gaga esiintyi myös Suomessa 28. heinäkuuta 2009. *[[The Fame]]n* singlet ovat olleet 154 peräkkäistä viikkoa Britannian singlelistan 75 parhaan joukossa, mikä on kaikkien aikojen ennätys. Lisäksi *The Fame* on ensimmäinen levy, jolta neljä singleä on saavuttanut Billboardin Mainstream Top 40 -listan ykkössijan.

Lady Gagan EP-levy *[[The Fame Monster]]* julkaistiin maailmanlaajuisesti 18. marraskuuta 2009. Se sisälsi debyyttialbumi *The Famen* lisäksi kahdeksan uutta kappaletta. Albumilta julkaistiin singlet ”Bad Romance”, ”Telephone” (Beyoncén kanssa) ja ”Alejandro”. Vuoden 2009 lopussa Gaga lähti The Monster Ball Tour -kiertueelle, joka saapui lokakuussa 2010 Suomeen. Kiertue jatkui vielä vuoden 2011 puolelle.

Maailmankiertueella kerrotaan käytetyn yhtäaikaisesti jopa kolmea jumbojettiä yksityiskoneina. Lady Gaga on aiemmin tunnustanut, että muun muassa hänen erikoiset asunsa ovat käyneet erittäin kalliiksi.

6. toukokuuta 2011 päättynyt, 201 konserttia käsittänyt The Monster Ball Tour tuotti kokonaisuudessaan 227,4 miljoonaa dollaria, mikä tekee kiertueesta yhden maailman tuottoisimmista.

### 2011–2013: ''Born This Way''

Vuoden 2010 MTV Video Music Awards -palkintogaalassa Gaga sai kahdeksan palkintoa. Kyseisen illan aikana hän paljasti uuden albuminsa nimen, *[[Born This Way]]*, ja lauloi pätkän samannimisestä uudesta kappalestaan. Artisti julkisti vuoden vaihtuessa keskiyöllä 31. joulukuuta, että *Born This Way* ilmestyy 23. toukokuuta. Kappale ”Born This Way” julkaistiin ensimmäisenä singlenä 11. helmikuuta 2011 ja se sijoittui singlelistojen ykköseksi yli kymmenessä maassa ja kolmen parhaan joukkoon yli 20:ssa. Laulaja voitti Grammy Awards -gaalassa 13. helmikuuta palkinnon parhaasta naisartistin pop-kappaleesta ("Bad Romance"), parhaasta pop-albumista (*The Fame Monster*) ja parhaasta lyhyestä musiikkivideosta (”Bad Romance”). Samassa gaalassa hän esitti kappaleen ”Born This Wayn” kokonaisuudessaan ensimmäistä kertaa kuoriutuen esityksen alussa munasta, mikä herätti huomiota. Single oli digitaalisesti maailman kuudenneksi myydyin vuonna 2011, sillä marraskuuhun 2011 mennessä sitä oli myyty maailmanlaajuisesti musiikkiteollisuuden etujärjestö IFPI:n mukaan 8,2&nbsp;miljoonaa kopiota. 15. huhtikuuta julkaistiin levyn toinen single ”Judas”, jonka Jeesusta ja Juudasta käsittelevät sanoitukset ja musiikkivideo herättivät uskonnollisissa piireissä ärtymystä jo ennen singlen ja videon ilmestymistä. Kolmas single, ”The Edge of Glory”, ilmestyi 9. toukokuuta ja albumin ensimmäinen promootiosingle, ”Hair”, ilmestyi 16. toukokuuta. 

*Born This Way* julkaistiin 23. toukokuuta 2011 ja se sijoittui albumilistojen kärkeen yli 20 maassa. Heinäkuussa 2011 laulaja ilmoitti, että ”You and I” julkaistaan albumin neljäntenä singlenä ja kappaleen Yhdysvaltain radiodebyytin päivämääräksi varmistui 23. elokuuta. Gaga julkaisi "You and I" -kappaleen musiikkivideon 16. elokuuta 1000.:ssa Twitter-viestissään. Laulaja promotoi albumia Born This Way Ball -kiertueellaan, joka alkoi huhtikuussa 2012 Etelä-Korean Soulissa ja ehti käsittää 110 konserttia. Kiertueeseen sisältyi kaksi konserttia Suomessa Helsingissä Hartwall Areenalla. Ne olivat 27. elokuuta ja 28. elokuuta 2012. Gaga kertoi 12. helmikuuta 2013 loukanneensa lonkkansa fyysisesti rasittavissa konserteissa niin pahasti, että hän joutui perumaan kiertueen jäljellä olleet konsertit ja oli pitkään pyörätuolissa.

### 2013–2014: Artpop ja Cheek to Cheek

Lady Gaga alkoi työstää kolmatta studioalbumiaan, *[[Artpop]]ia*, jo loppuvuodesta 2011. *Artpop* julkaistiin marraskuussa 2013 ja sen ensimmäinen single, ”Applause”, julkaistiin saman vuoden elokuussa. Vuoden 2012 aikana laulaja paljasti, että albumi, jolle hän oli tehnyt vuoden loppuun mennessä lähes 50 kappaletta, tulisi olemaan hyväntuulisempi ja aiheiltaan *Born This Waytä* vähemmän vakava. *Artpopilla* on yhteensä 15 kappaletta, joista Gaga on kertonut, että inspiraatio on tullut erilaisista huumeista. Gaga esitti ensimmäisen kerran kappaleita *Artpopilta* iTunes-festivaaleilla ennen albumin julkaisua. *Artpopilta* on julkaistu singlet ”Applause”, ”Do What U Want” ja ”G.U.Y.” sekä lisäksi promootiosinglet ”Dope” ja ”Venus”. Toinen single ”Do What U Want” herätti paljon kritiikkiä, sillä kappaleella vieraileva R. Kelly oli aiemmin ollut seksuaalirikossyytösten kohteena. Kappale myöhemmin poistettiin suoratoistopalveluista vuonna 2019 ja Gaga kertoi katuvansa yhteistyötä. 

Tammikuussa 2013 Gaga oli alkanut työstää Tony Bennettin kanssa yhteistä albumia nimeltä *[[Cheek to Cheek]]*. Toisin kuin Gagan aiemmilla albumeilla, *Cheek to Cheekillä* hän esittää jazz-musiikkia. Albumi julkaistiin ensimmäisenä Australiassa 19. syyskuuta 2014 ja siltä on julkaistu tähän mennessä kolme singleä: ”Anything Goes” heinäkuussa, ”I Can't Give You Anything but Love” elokuussa ja ”Nature Boy” syyskuussa. Niistä kaksi ensimmäistä on yltänyt Billboard Jazz Digital Songs Chartin ensimmäiselle sijalle. Albumin julkaisua lykättiin lukuisia kertoja, kunnes Gaga ja Bennett vahvistivat lopullisen julkaisupäivän *[[Today Show]]ssa*.

### 2015–2017: American Horror Story ja Joanne

Syyskuussa 2015 Lady Gagalta ilmestyi Catherine Hardwicken ohjaama musiikkivideo ”Til It Happens to You”, joka käsittelee raiskauksia yhdysvaltalaisten yliopistojen kampuksilla. Kappale tehtiin *[[Uhka kampuksella]]* -elokuvaa varten. Se oli ehdolla Grammy-palkinnon saajaksi vuonna 2016.

Lady Gaga näytteli hotellinomistaja Elizabethia *[[American Horror Story]]* -kauhusarjan viidennellä tuotantokaudella, joka ensiesitettiin  Yhdysvalloissa FX-kanavalla lokakuusta 2015 tammikuuhun 2016. Hänet palkittiin Golden Globella parhaasta naispääosasta minisarjassa tai televisioelokuvassa.

Lady Gaga esiintyi vuoden 2016 Grammy-gaalassa David Bowien muistolle ja lauloi myös vuoden 2016 helmikuussa Super Bowlin loppuottelussa Yhdysvaltain kansallislaulun. Gagan viides studioalbumi *[[Joanne (albumi)|Joanne]]* julkaistiin 21. lokakuuta 2016. 

Lady Gaga esiintyi helmikuussa 2017 amerikkalaisen jalkapallon NFL:n loppuottelun eli Super Bowlin puoliaikashow’ssa. Laulajaa kiitettiin sosiaalisessa mediassa upeasta esityksestä, jonka myös National Football League nimitti Super Bowlin toiseksi parhaaksi esitykseksi Michael Jacksonin jälkeen. Esityksen jälkeen Gaga julkaisi Joanne-maailmankiertueen päivämäärät.

### 2018–2019: A Star Is Born ja Haus Labs

Elokuussa 2016 Lady Gaga valittiin näyttelemään naispääosaa elokuvassa *[[A Star Is Born (vuoden 2018 elokuva)|A Star Is Born]]*, joka on uusi versio aiemminkin uudelleenfilmatisoidusta vuoden 1937 elokuvasta *[[Tapahtuipa Hollywoodissa]]*. Elokuvan on ohjannut esikoisohjauksenaan Bradley Cooper, joka myös näyttelee sen miespääosaa. Elokuvan kuvaukset alkoivat huhtikuussa 2017, ja se sai ensi-iltansa 31. elokuuta 2018 Venetsian elokuvajuhlilla. Gaga palkittiin parhaan laulun Oscarilla ja sai roolistaan myös parhaan naispääosan Oscar-ehdokkuuden. Gaga palkittiin elokuvasta myös parhaan kappaleen Golden Globella Gagan oltua ehdolla myös parhaasta naispääosasta draamaelokuvassa. Hänestä tuli ensimmäinen henkilö, joka on voittanut Golden Globe, Oscar-, Grammy- ja Bafta-palkinnot vuoden aikana.

Gaga julkaisi syyskuussa 2019 meikkisarjan nimeltä Haus Laboratories. Vuonna 2022 se uudelleenbrändättiin nimellä Haus Labs. Haus Labs oli vuoden 2020 kolmanneksi parhaiten myyvä julkkismeikkibrändi, jääden vain Rihannan Fenty Beautyn ja Kylie Jennerin Kylie Cosmeticsin taakse, sen tienattua yli 140 miljoonaa dollaria kyseisenä vuonna.

### 2020–2021: ''Chromatica'', ''House of Gucci'' ja ''Love for Sale''

Lady Gaga julkaisi 28. helmikuuta 2020 ”Stupid Love” -kappaleen ensimmäisenä singlenä tulevalta kuudennelta studioalbumiltaan. Albumi on nimeltään *[[Chromatica]]* ja alun perin se oli tarkoitus julkaista 10. huhtikuuta 2020. Albumin julkaisua kuitenkin siirrettiin koronaviruspandemian takia, eikä sen uusi julkaisupäivä ollut tiedossa ilmoitushetkellä. Maaliskuussa 2020 Lady Gaga avautui *Paper*-lehden haastattelussa elämäänsä paljon vaikuttaneista traumaattisista kokemuksista, joiden parissa kamppailusta albumi kertoo. Hän kuvaili, että *Chromatica* on ”rehellisin asia, jonka hän on koskaan luonut”. Albumillaan Lady Gaga haluaa ennen kaikkea viestiä, että iloitseminen on mahdollista myös surun keskellä.

Lady Gaga esitti pääosaa vuoden 2021 marraskuussa ensi-iltansa saaneessa elokuvassa *[[House of Gucci]]*, joka käsittelee Gucci-muotitalon perustajasukua.  Hän näyttelee Patrizia Reggiania, joka tunnetaan Guccio Guccin murhatun lapsenlapsen Maurizio Guccin entisenä vaimona ja tämän salamurhan tilaajana. Elokuvan on ohjannut Ridley Scott ja se perustuu Sara Gay Fordenin kirjaan *The House of Gucci: A Sensational Story of Murder, Madness, Glamour, and Greed*.

3. elokuuta 2021 Gaga paljasti julkaisevansa uuden albumin *Love for Sale*, joka julkaistaan lokakuussa. Albumi on Gagan ja yhdysvaltalaisen laulajan Tony Bennetin yhteisalbumi. Albumin ensimmäisen single ”I Get A Kick Out Of You” julkaistiin 3. elokuuta. Ensimmäisen viikon aikana albumia myytiin 41 000 kappaletta Yhdysvalloissa, jossa se debytoi 8. sijalla. 

### 2022–2023: ''Top Gun: Maverick -elokuvan ääniraita ja'' ''The Chromatica Ball -konserttikiertue''

Gaga toimi yhtenä vuoden 2022 *[[Top Gun: Maverick]]* -elokuvan ääniraidan säveltäjistä. Yksi elokuvan ääniraitaan kuuluvista kappaleista oli Lady Gagan alkuperäiskappale ”Hold My Hand”, joka julkaistiin 3. toukokuuta 2022 ääniraidan johdantosinglenä. Kyseinen kappale oli elokuvan ääniraidan ainut alkuperäiskappale ja -single, OneRepublic -yhtyeen tekemän ”I Ain’t Worried” -kappaleen rinnalla. Kappale oli kriitikkojen pitämä ja kappale sai muun muassa ehdokkuuksia Academy Awards -palkintogaalalta sekä Golden Globe Awards -palkintogaalalta Paras alkuperäinen laulu -kategoriassa, Grammy Awards -palkintogaalalta Paras visuaaliselle medialle kirjoitettu laulu -kategoriassa ja Critics’ Choice Movie Awards -palkintogaalassa Paras laulu -kategoriassa. Kappale voitti muun muassa Lumiere Awards -palkinnon, Satellite Awards -palkinnon ja Georgia Film Critics Association -palkinnon Paras alkuperäinen laulu -kategorioissa.

Kuudennetta studioalbumiaan *[[Chromatica]]a* tukeva konserttikiertue, The Chromatica Ball, alkoi Düsseldorfista 17. heinäkuuta 2022 ja päättyi Miamiin 17. syyskuuta 2022. Kiertue koostui 20 konsertista. Kiertueen oli alun perin tarkoitus sijoittua vuodelle 2020, mutta kiertuetta siirrettiin koronapandemian vuoksi.  Billboard Boxscoren mukaan konserttikiertue tuotti yhteensä noin 112 miljoonaa dollaria. Gaga julkaisi konserttielokuvan konserttikiertueesta nimeltä *[[Gaga Chromatica Ball]]*.

Syyskuussa 2023, Gaga vieraili *[[The Rolling Stones]]* -yhtyeen ”Sweet Sounds of Heaven” -kappaleella. 

### 2024–: Joker: Folie à Deux ja Mayhem

Gaga näytteli vuoden 2024 ** -elokuvassa Harley Quinnin pääosaa.

Elokuussa 2024 Lady Gaga ja Bruno Mars julkaisivat uuden singlen nimeltä ”Die with a Smile”.

Syyskuussa 2024 Gaga julkaisi *Joker: Folie à Deux* -elokuvaan perustuvan *[[Harlequin (albumi)|Harlequin]]* -kumppanialbumin.

Gagan kahdeksas studioalbumi *[[Mayhem (albumi)|Mayhem]]* julkaistiin 7. maaliskuuta 2025. Albumilta julkaistiin singleinä ”Disease” 25. lokakuuta 2024 ja ”Abracadabra” 3. helmikuuta 2025. Myös ”Die with a Smile” sisältyy albumille, vaikka sen oli alunperin tarkoitus olla itsenäinen single.

Gaga oli yksi pääesiintyjistä vuoden 2025 Coachella -musiikkifestivaaleilla huhtikuussa 2025. Hän myös piti ilmaiskonsertin Brasilian Copacabana -rannalla toukokuussa 2025, josta tuli kaikkien aikojen eniten yleisöä kerännyt naisesiintyjän konsertti yli 2,5:llä miljoonan yleisöllä.  Konserttia uhkasi terroristihyökkäys, jonka kohteena olivat HLBT-ihmiset, mutta Brasilian poliisi ehti pidättää molemmat kahdesta epäillystä ennen kuin mitään tapahtui.

## Imago

Lady Gagan hiusväri on alun perin tummanruskea. Hän värjäsi hiuksensa vaaleiksi vuoden 2007 lopulla, sillä hänet oli monesti sekoitettu laulaja Amy Winehouseen. 

Toukokuussa 2009 Lady Gaga kertoi *[[Rolling Stone]]* -lehdessä olevansa biseksuaali.

## Pukeutuminen

Erityisesti ennen läpimurtoaan Lady Gagan pukeutuminen oli erittäin niukkaa. Hän esiintyi yleensä bikineissä. Lady Gaga nähtiin vuonna 2005 myös MTV:n *Boiling Points* -tositelevisiosarjassa. Siinä hänellä oli purkkirusketus, tummanruskeat hiukset ja hillitty musta mekko. *The Famen* aikakaudella artisti on tullut tunnetuksi erikoisesta, futuristisesta pukeutumistyylistään. Lady Gaga on kertonut, että muoti on hänelle erittäin tärkeää. Pukeutumisessa esikuvikseen hän mainitsee oman äitinsä, David Bowien ja Donatella Versacen.

Vuoden 2008 loppupuolella Christina Aguileran ja Lady Gagan välillä nähtiin yhtäläisyyksiä tyylissä, hiuksissa ja meikeissä. Aguilera puolustautui olevansa täysin tietämätön Gagan suhteen. Jälkeenpäin Gaga antoi lehdistötiedotteen, jossa hän kertoi hyväksyvänsä Aguileran samankaltaisuuden, koska mediamylläkkä oli hyödyllinen julkisuuden kannalta. Gaga sanoi: ”Hän on aika suuri tähti, ja minun pitäisi lähettää hänelle kukkia, koska monet ihmiset eivät tienneet kuka olen, ennen kuin koko juttu tapahtui. Se todella pani minut maailmankartalle.” Kuitenkin Gaga tunnusti myöhemmin, ettei hän halua tulevansa muistetuksi vain ”Christina Aguilera -skandaalista” ja lausunnostaan ”Kukaan ei voi kopioida minua, koska minua ei voi kopioida”.

Lady Gagan vaatteet, esitysten lavasteet ja äänet suunnittelee ja valmistaa hänen perustamansa, Andy Warholin työpajaa muistuttavan Haus of Gagan henkilökunta. Lady Gagan huhuttiin suunnittelevan omaa vaatemallistoa vuonna 2009, mutta hän sanoi olevansa moiseen aivan liian kiireinen.

Toukokuussa 2009 brittiläisen Debenhams-tavarataloketjun alusvaate-asiantuntija Annette Warburton kertoi, että alusvaatteiden myynti oli noussut 25 prosenttia Gagan innoittamana. Warburtonin mukaan jopa 16-vuotiaat teinitytöt ostivat mustia mummoalkkareita ja pukivat ne hot pantseina jäljitelläkseen Gagan tyyliä.

### Syytökset turkistuotannon tukemisesta

Vielä vuonna 2010 Lady Gaga kertoi ettei käytä turkiksia, ja sanoi vihaavansa niitä. Sittemmin hän alkoi kuitenkin käyttää turkiksia julkisesti, esimerkiksi takkeja, ja naalin päiltä vaikuttavia käsineitä. Vuonna 2012 eläinoikeusjärjestö PETA:n kritisoidessa Gagaa välinpitämättömyydestä eläinten kärsimystä kohtaan hän vastasi leimaamalla turkistenvastaisen kampanjan lapselliseksi, loukkaavaksi ja väkivaltaiseksi. Hän todennäköisesti viittasi PETAn harjoittamaan jauhon heittelyyn tunnettujen turkistenkäyttäjien päälle. Gaga sanoi näkevänsä turkiksen taiteena, ja ettei hän ole turkisten suhteen ”ahdasmoraalinen”. Samalla hän väitti kunnioittavansa eläinten oikeuksia. Hän kertoi arvostavansa eläinten kauneutta osana muotia olematta tiukka vegaani. Gaga myös kieltäytyi kommentoimasta turkisten aitoutta, sillä hänen mielestään on tekopyhää, ettei hän samalla tunnustaisi pytonin, strutsin, lehmänvuodan, nahan, karitsan, alligaattorin, sammakon ja lihan käyttöä, joihin hän on myös pukeutunut.

## Yksityiselämä

Lady Gaga seurusteli näyttelijä Taylor Kinneyn kanssa vuosina 2011–2016. He kihlautuivat ystävänpäivänä 2015 ja erosivat kesällä 2016. Gaga ja Kinney olivat jo valmiita menemään naimisiin ja perustamaan perheen.

Lady Gaga on kertonut tulleensa raiskatuksi 19-vuotiaana ja kärsivänsä sen vuoksi traumaperäisestä stressihäiriöstä. Aiemmin hän on kertonut kärsivänsä masennuksesta. Gagalla on myös kokemusta alkoholin ja huumeiden ongelmakäytöstä.

Lady Gagan suvussa on punahukkaa eli systeemistä lupus erythematosusta, ja Gaga itse on käynyt kokeissa, jotka osoittivat, että hänellä saattaa olla tauti, vaikkei hänellä ollutkaan sen oireita.

Vuonna 2018 Gaga joutui perumaan Euroopan kiertueensa loput 10 konserttia fibromyalgian aiheuttamien kipujen vuoksi.

## Palkinnot

Alla on lista Lady Gagan merkittävimmistä palkinnoista ja ehdokkuuksista. Artistin voittamat palkintokategoriat on lihavoitu ja kategoriat, joissa hän on ollut ehdolla, on kursivoitu.
* American Music Awards -gaala:
::*2009: ehdolla kategorioissa *suosittu pop/rock-albumi* (*[[The Fame]]*), *vuoden artisti*, *läpimurtoartisti* ja *suosittu naispuolinen pop/rock-artisti*
::*2010: *paras pop/rock naisartisti*; ehdolla myös kategoriassa *vuoden artisti*
* Golden Globe Awards -gaala:
::*2012: ehdolla kategoriassa *paras kappale* (”Hello Hello”)
::*2016: *paras naispääosa minisarjassa tai televisioelokuvassa* (*[[American Horror Story: Hotel]]*)
::*2019: *paras kappale* (”Shallow”); ehdolla kategoriassa *paras naispääosa draamaelokuvassa* (*[[A Star Is Born (vuoden 2018 elokuva)|A Star is Born]]*)
* Grammy Awards -gaala:
::*2009: ehdolla kategoriassa *paras dance-kappale* ("Just Dance")
::*2010: *paras dance-kappale* (”Poker Face”) ja *paras dance-albumi* (*The Fame*); ehdolla kategorioissa *vuoden albumi* (*The Fame*), *[[Vuoden kappaleen Grammy-palkinto|vuoden kappale]]* ja *[[Vuoden levytyksen Grammy-palkinto|vuoden levytys]]* (”Poker Face”)
::*2011: *paras naisartistin pop-kappale* ("Bad Romance"), *paras pop-albumi* (*[[The Fame Monster]]*), *paras lyhyt musiikkivideo* (”Bad Romance”); ehdolla kuudessa kategoriassa
::*2019: *Paras pop-duo/ryhmäesitys *(”Shallow”), * Paras pop-sooloesitys* (”Joanne”), *Paras visuaaliseen mediaan tehty laulu *(”Shallow”) ; ehdolla kategorioissa *paras levytys* ja *paras laulu* (”Shallow”)
::*2021: *Paras pop-duo/ryhmäesitys* (”Rain On Me”); ehdolla kategoriassa Best Pop Vocal Album (*Chromatica*)https://www.grammy.com/grammys/artists/lady-gaga/3611
* MTV Europe Music Awards -gaala:
::*2009: *paras uusi artisti*; ehdolla kategorioissa *paras naisartisti*, *paras live-esiintyminen maailmannäyttämöllä*, *paras live-esiintyjä* ja *paras kappale*
::*2010: *vuoden kappale* (”Bad Romance”), *paras pop-artisti*, *paras naisartisti*
::*2016: *paras tyyli, paras naisartisti*; ehdolla kategoriassa *parhaat fanit*
* MTV Video Music Awards -gaala:
::*2009: *paras musiikkivideon erikoisefektien käyttö*, *paras musiikkivideon art direction* (edelliset kappaleella ”Paparazzi”), *paras uusi artisti*; ehdolla kategorioissa *vuoden video*, *paras naisartistin video*, *paras pop-musiikkivideo*, *paras musiikkivideon ohjaus*, *paras musiikkivideon editointi* ja *paras musiikkivideon elokuvaus*
::*2010: *paras musiikkivideo*, *paras naisartistin musiikkivideo*, *paras pop-musiikkivideo*, *paras dance-musiikkivideo*, *paras musiikkivideon ohjaus*, *paras musiikkivideon koreografia*, *paras musiikkivideon editointi* (kaikki edelliset kappaleella ”Bad Romance”) ja *paras yhteinen kappale* (”Telephone”, mukana Beyoncé); ehdolla lisäksi viidessä kategoriassa
::*2011: *paras naisartistin video*, *paras kantaa ottava video*; ehdolla kategorioissa *paras musiikkivideon koreografia* ja *paras musiikkivideon art direction* (kaikki kappaleella "Born This Way")
::*2020 *Vuoden artisti, vuoden biisi, paras yhteinen kappale, paras kuvaus ja Tricon palkinto;* ehdolla lisäksi neljässä muussa kategoriassa (kaikki kappaleella Rain On Me)
* Oscar-gaala 2019: *paras laulu* (”Shallow”); ehdolla kategoriassa *paras näispääosa* (*[[A Star Is Born (vuoden 2018 elokuva)|A Star is Born]]*)
* World Music Awards -gaala 2010: *maailman paras vuoden albumi* (*The Fame*), *maailman paras vuoden kappale* (”Poker Face”), *maailman paras pop/rock-artisti*, *maailman paras uusi artisti*, *maailman parhaiten myynyt yhdysvaltalainen artisti*
* Vuoden 2010 Suomen konsertin ohessa Lady Gaga palkittiin platinakengillä, jotka on suunnitellut Minna Parikka. Palkinto tuli *The Famen* ja *The Fame Monsterin* kummankin platinaan yltäneestä myynnistä.
* Radiogaala 2009: *vuoden ulkomainen radiobiisi* (”Poker Face”)

## Diskografia

* *[[The Fame]]* (2008)
* *[[The Fame Monster]]* (2009)
* *[[Born This Way]]* (2011)
* *[[Artpop]]* (2013)
* *[[Cheek to Cheek]]* (2014)
* *[[Joanne (albumi)|Joanne]]* (2016)
* *[[Chromatica]]* (2020)
* *[[Love for Sale (Tony Bennettin & Lady Gagan albumi)|Love for Sale]]* (2021)
* *Harlequin* (2024)
* *[[Mayhem (albumi)|Mayhem]]* (2025)

## Kiertueet
* The Fame Ball Tour (2009)
* The Monster Ball Tour (2009–2011)
* Born This Way Ball (2012–2013)
*  (2014)
* Joanne World Tour (2017-2018)
* The Chromatica Ball (2022)
* The Mayhem Ball (2025)

## Lähteet

## Kirjallisuutta
* Callahan, Maureen: *Lady Gaga*. Helsinki: Otava, 2010. 

## Aiheesta muualla

* Kotisivut. 
* Markkola, Matti: Tuote nimeltä Lady Gaga . *Helsingin Sanomat* 9.10.2010.